Virallinen lehti nro C 313 , 12/10/1998 s. 0185



B4-0842/98 Päätöslauselma Kambodzan tilanteesta Euroopan parlamentti, joka - ottaa huomioon Pariisin sopimukset, - ottaa huomioon Kambodzan perustuslain, - ottaa huomioon Kambodzassa 26. heinäkuuta 1998 pidetyt yleiset vaalit, - ottaa huomioon Yhdistyneiden kansakuntien päätöslauselmat Kambodzasta, - ottaa huomioon aiheesta aiemmin antamansa päätöslauselmat, - ottaa huomioon ASEANin maiden 9. syyskuuta 1998 antaman julkilausuman, A. ottaa huomioon, että Kambodzan äskettäisissä vaaleissa ei pystytty täysin luomaan puolueetonta poliittista ilmapiiriä vaalien järjestämiselle eivätkä oppositiopuolueet päässeet esittelemään vaaliohjelmiaan televisioon tai radioon tai kampanjoimaan vapaasti etenkään maaseudulla, B. ottaa huomioon, että opposition kannattajat ovat osoittaneet elokuun lopusta asti mieltään 26. heinäkuuta 1998 pidettyjen kansallisten vaalien tuloksia vastaan, joissa vaalien voittajaksi julistettiin varapääministeri Hun Senin johtama Kambodzan kansan puolue, C. ottaa huomioon, että ihmisoikeustilanne on nopeasti huonontunut, sillä oppositiojohtajia on pidätetty tekaistujen syytösten perusteella ja Kambodzan hallituksen joukot ovat käyttäneet väkivaltaa rauhanomaisia mielenosoittajia vastaan ja väkivallan purkauksissa ainakin yksi ihminen on saanut surmansa; 1. On syvästi huolestunut väkivallan ja muukalaisvihan ilmapiirin kehittymisestä Kambodzassa, sillä se uhkaa maan institutionaalista järjestystä ja yhteiskuntarauhaa; 2. Katsoo, että tämä ilmapiiri johtuu suurelta osin pääasiallisten poliittisten puolueiden, sellaisina kuin ne tulevat olemaan edustettuina parlamentissa 26. heinäkuuta 1998 pidettyjen vaalien tulosten perusteella, jatkuvasta kyvyttömyydestä päästä yhteistoimin vähimmäisvaatimukset täyttävään poliittiseen sopimukseen; 3. Toteaa, että viimeisissä yleisissä vaaleissa yksikään puolue ei saanut riittävää enemmistöä parlamenttiin voidakseen hallita maata yksin, mikä loi kolmelle pääpuolueelle moraalisen ja poliittisen velvoitteen tehdä yhteistyötä; 4. Kehottaa näin ollen toisaalta hallitusviranomaisia ja Kambodzan kansanpuoluetta (CPP), toisaalta FUNCINPECiä ja Sam Rainsyn puoluetta aloittamaan viipymättä ja ilman ennakkoehtoja poliittisen neuvotteluprosessin väkivaltaisuuksien lieventämiseksi ja Pariisin sopimusten suuntaviivojen mukaisen kompromissihengen luomiseksi neuvotteluosapuolten välille; 5. Kehottaa hallitusta, Kambodzan kansanpuoluetta (PPC) ja oppositiopuolueita pidättäytymään tässä samassa hengessä kaikista aloitteista, jotka saattavat pahentaa poliittista ilmapiiriä ja syöstä Kambodzan yhteenottoihin, joiden vaikutukset eivät ole ennustettavissa; pitää myönteisenä sitä, että FUNCINPEC ei osallistunut parlamentin boikotointiin; 6. Varoittaa khmerihallituksen viranomaisia, joiden hallussa hallinto ja asevoimat ovat, että sellaisen politiikan täytäntöönpanon seuraukset ovat varmasti vakavia, jolla rajoitetaan perusoikeuksia, kuten mielenosoitusoikeutta, ja alistetaan oppositiopuolueita sekä pelotellaan tai pidätetään niiden johtajia; 7. Toivoo, että khmerikansan luottamukseen perustuva poliittisten puolueiden asennemuutos antaa kuningas Norodom Sihanoukille mahdollisuuden toimia ylimmäisenä välittäjänä maan perustuslain hänelle määräämän tehtävän mukaisesti yhteiskuntarauhan ja rakentavan vuoropuhelun aikaansaamiseksi; 8. Toistaa tarpeen kytkeä tiiviisti yhteen yleensä kansainvälisen avun ja erityisesti yhteisön avun jatkaminen sekä demokratiaprosessin jatkaminen, mikä edellyttää, että Kambodzan eri puolueet, ja niiden etunenässä hallitseva puolue, kunnioittavat perustuslaillista järjestystä, kansalaisvapauksia ja poliittista moniarvoisuutta; 9. Kehottaa puhemiestään välittämään tämän päätöslauselman neuvostolle ja komissiolle.